In-nuqqas ta' fidi mill-qraba ta' Ġesù Wara dan, Ġesù baqa' jdur fil-Galilija, għax ma riedx joqgħod idur fil-Lhudija billi l-Lhud kienu qegħdin ifittxu li joqtluh. Kienet qorbot għal-Lhud il-festa tal-Għerejjex , u ħutu qalulu: "Itlaq minn hawn u mur il-Lhudija, biex id-dixxipli tiegħek ukoll jaraw l-għemejjel li qiegħed tagħmel. Għax ħadd ma jagħmel xejn bil-moħbi jekk irid ikun magħruf minn kulħadd. Ladarba qiegħed tagħmel dan kollu, uri ruħek lid-dinja." Għax anqas ħutu ma emmnu fih. Għalhekk Ġesù qalilhom: "Għalija għadu ma wasalx iż-żmien, imma ż-żmien tagħkom dejjem f'idejkom. Id-dinja lilkom ma tistax tobgħodkom, imma lili tobgħodni, għax jiena nixhed kontra tagħha li kulma tagħmel hu ħażin. Itilgħu intom għall-festa, imma jiena ma nitlax għaliha din il-festa, għax iż-żmien tiegħi għadu ma għalaqlix." Wara li qalilhom dan, baqa' fil-Galilija. Fil-festa tal-Għerejjex Imma wara li ħutu telgħu għall-festa tela' hu wkoll, mhux bid-dieher, imma bil-moħbi. Fil-festa l-Lhud bdew ifittxuh u jgħidu: "Dan fejn hu?" Fost il-poplu kien hemm ħafna għajdut fuqu; min beda jgħid li kien raġel tajjeb, u min qal li ma kienx imma li kien qed iqarraq bin-nies. Madankollu ħadd ma kien jitkellem fuqu bil-miftuħ, għax kienu jibżgħu mil-Lhud. Il-festa kienet ġa f'nofsha meta Ġesù tela' fit-tempju u qabad jgħallem. Il-Lhud stagħġbu bih u qalu: "Dan kif jaf daqshekk bla ma tgħallem ?" Qabeż Ġesù u qalilhom: "It-tagħlim tiegħi mhuwiex tiegħi, imma ta' dak li bagħatni. Min irid jagħmel ir-rieda tiegħu jaf jekk dan it-tagħlim huwiex minn Alla jew jekk iniex ngħid xi ħaġa minn tiegħi. Min jgħid xi ħaġa minn moħħu jkun qiegħed ifittex il-glorja tiegħu nnifsu. Iżda min ifittex il-glorja ta' min ikun bagħtu, dan ikun jgħid is-sewwa, u fih ma jkun hemm ebda qerq. Il-Liġi mhux Mosè tahielkom? U madankollu ħadd minnkom ma jħares il-Liġi. Għaliex qegħdin tfittxu li toqtluni?" Qalulu n-nies: "Int għandek xitan fik! Min qiegħed ifittex li joqtlok?" Weġibhom Ġesù: "Ħaġa waħda għamilt, u lkoll stagħġibtu biha. Mosè takom iċ-ċirkonċiżjoni - għalkemm din ma kinitx ġejja minn Mosè, imma mill-patrijarki - u intom, lil dak li jkun, iċ-ċirkonċiżjoni tagħmluhielu f'jum is-Sibt. Mela jekk intom, lil dak li jkun, tagħmlulu ċ-ċirkonċiżjoni f'jum is-Sibt biex ma tinkisirx il-Liġi ta' Mosè, kif se teħduha kontra tiegħi għax f'jum is-Sibt fejjaqt bniedem kollu kemm hu? Tagħmlux il-ħaqq fuq dak li taraw b'għajnejkom imma agħmluh skont is-sewwa!" Dan hu l-Messija Xi wħud min-nies ta' Ġerusalemm qalu: "Dan mhuwiex dak li qegħdin ifittxuh biex joqtluh? Araw, b'wiċċu minn quddiem qiegħed jitkellem, u ħadd ma hu jgħidlu xejn. Jaqaw tassew li l-kbarat għarfu li dan hu l-Messija? Imma dan nafu minn fejn hu; il-Messija, meta jiġi, ħadd ma jkun jaf minn fejn ikun ġej." Ġesù, huwa u jgħallem fit-tempju, għolla leħnu u qal: "Intom lili tafuni, u tafu wkoll minn fejn jien. Jiena ma ġejtx minn rajja, imma hemm wieħed tassew li bagħatni, wieħed li intom ma tafuhx. Jiena nafu, għax jien minn għandu ġej, u kien hu li bagħatni." Huma fittxew jaqbduh, iżda ħadd minnhom ma medd idejh fuqu, għax is-siegħa tiegħu kienet għadha ma waslitx. Ħafna nies emmnu fih u qalu: "Meta jiġi l-Messija se jagħmel sinjali aktar milli qiegħed jagħmel dan?" L-għases mibgħuta biex jaqbdu lil Ġesù Il-Fariżej semgħu x'kienu qegħdin jgħidu fuqu n-nies, u huma u l-qassisin il-kbar bagħtu xi għases biex jaqbduh. Ġesù qal: "Ftit ieħor baqagħli magħkom, u mbagħad nerġa' mmur għand min bagħatni. Għad tfittxuni u ma ssibunix, u ma tkunux tistgħu tiġu fejn inkun jien." Il-Lhud bejniethom bdew jgħidu: "Mela fejn sejjer dan, biex m'aħniex se nsibuh? Jaqaw sejjer għand dawk li huma mxerrda fost il-Griegi u jgħallem lill-Griegi? Dan xi kliem hu li qal, 'Għad tfittxuni u ma ssibunix,' u 'Ma tkunux tistgħu tiġu fejn inkun jien'?" Xmajjar ta' ilma ħaj Fl-aħħar jum tal-festa, il-jum l-aktar solenni, Ġesù qam jgħid b'leħen għoli: "Min jieħdu l-għatx, jiġi għandi u jixrob. Kif tgħid l-Iskrittura, min jemmen fija, minnu joħorġu xmajjar ta' ilma ħaj." Dan qalu għall-Ispirtu li kellhom jirċievu dawk li jemmnu fih, għax l-Ispirtu kien għad ma ngħatalhomx, billi Ġesù kien għadu ma ġiex igglorifikat. Il-fehmiet tan-nies fuq Ġesù Meta xi wħud semgħu kliemu qalu: "Tassew dan hu l-Profeta." Oħrajn qalu: "Dan hu l-Messija." Iżda xi wħud qalu: "Mela l-Messija għandu jiġi mill-Galilija? Ma tgħidx l-Iskrittura li l-Messija għandu jiġi min-nisel ta' David u minn Betlehem, ir-raħal minn fejn kien David?" Hekk in-nies ma qablux bejniethom minħabba fih. Xi wħud minnhom riedu jaqbduh, iżda ħadd ma medd idejh fuqu. In-nuqqas ta' fidi tal-kapijiet L-għases reġgħu lura għand il-qassisin il-kbar u l-Fariżej, u dawn qalulhom: "Dan kif ma ġibtuhx magħkom? L-għases qalulhom: "Qatt ħadd ma tkellem bħalu, dan il-bniedem!" Qabżu l-Fariżej u qalulhom: "Intom ukoll tqarraqtu? Hemm xi ħadd mill-kapijiet u l-Fariżej li emmen fih? Imma dawn x'qabda nies misħuta, li l-Liġi ma jafuhiex!" Wieħed minnhom, jismu Nikodemu, dak li qabel kien mar għand Ġesù, qabeż u qalilhom: "Jaqaw il-Liġi tagħna tikkundanna lil xi ħadd qabel ma tisma' lilu stess ħalli tkun taf x'inhu jagħmel?" U huma qalulu : "M'intix int ukoll mill-Galilija, hux? Fittex fl-Iskrittura, ħalli tara li ebda profeta ma jqum mill-Galilija!" U wieħed wieħed telqu lejn djarhom.